**Palokuntien SM-Pilkki 2025**

Turun VPK järjestää yhteistyössä Suomen Pelastusalan Keskusjärjestö SPEKin kanssa Palokuntien SM-Pilkki 2025 -kilpailun lauantaina 22.2.2025 Naantalissa. Kilpailualue on merkitty karttaan ja kilpailukeskuksena toimii Ravintola Trappi. Mikäli jäätilanne ei salli kilpailun järjestämistä Naantalissa, tiedotetaan siitä erikseen Turun VPK:n ja Palokuntaan.fi -verkkosivuilla sekä ilmoittautuneille joukkueille.

**Sarjat**

Henkilökohtaiset sarjat

* miesten sarja (18-59-vuotiaat miehet)
* veteraanien sarja (≥60-vuotiaat)
* naisten sarja (≥18-vuotiaat naiset)
* alle 18-vuotiaiden nuorten sarja

Alle 18-vuotiaiden sarjassa kilpailevat kilpailuvuonna 18 vuotta täyttävät. Aikuisten sarjoissa kilpailuvuonna ikärajan saavuttaneet kuuluvat vuoden alusta alkaen kyseiseen sarjaan. Huomaathan, että säännöistä poiketen henkilökohtaisessa kilpailussa ei ole erikseen harrastesarjaa.

Joukkuesarjat

* Miesten joukkue
* Veteraanien joukkue
* Harrastesarjan joukkue (kilpailijat voivat olla eri henkilökohtaisista sarjoista)
* Nuorten joukkue
* Naisten joukkue

Joukkueiden tulee koostua henkilökohtaisten sarjojen kilpailijoista ja jokaisessa joukkueessa on 2-3 kilpailijaa. Kukin kilpailija saa osallistua ainoastaan yhteen joukkueeseen.

Joukkueiden osallistumismäärää ei rajoiteta. Kilpailuun nimetyn joukkueen tulee olla täysilukuinen.

Harrastesarjan joukkueen tulee koostua 2-3 henkilöstä. Joukkueen jäsenet voivat olla kuitenkin mistä tahansa sarjasta. Kukin kilpailija saa osallistua ainoastaan yhteen joukkueeseen.

Kaikkien joukkuekilpailuihin osallistuvien on henkilökohtaisesti palautettava kilpailun päätyttyä kilpailukorttinsa punnitsijoille tai kilpailun järjestäjien määräämään paikkaan (ns. nolla-kortit), muuten joukkuetulosta ei hyväksytä.

**Kilpailuohjelma**

8.15-9.00 Ilmoittautuminen kilpailuun - Ravintola Trappinpiha (Nunnakatu 3, Naantali)

9.15 Kilpailun avaus - Lähtöalue

9.30 Siirtyminen pilkkialueelle

10.00-14.00 Palokuntien SM-pilkki 2025

14.00-14.30 Siirtyminen punnitusalueelle

14.00-15.00 Punnitus - Maalialue

15.00 Joukkueenjohtajien kokous - Ravintola Trappinpiha

n. 15.30 Palkintojen jako (heti joukkueenjohtajien kokouksen ja tuloslaskennan jälkeen) - Ravintola Trappinpiha

Ravintola Trappin Pihan ravintolapalvelut ovat käytettävissä klo 13.00 alkaen.

**Osallistumismaksut**

Henkilökohtainen osallistumismaksu on aikuisten sarjassa 20€/hlö ja nuorten sarjassa 10€/hlö. Osallistumismaksu sisältää myös osallistumisen joukkuekilpailuun. Ilmoittautuneille lähetetään vahvistuksen yhteydessä tiedot maksusuoritusta varten. Aikuisten sarjan osalta jälki-ilmoittautuneiden osallistumismaksu on 30€ ja se maksetaan paikanpäällä joko käteisellä tai MobilePayllä. Osallistumismaksuja ei palauteta.

**Ilmoittautuminen**

Kilpailuun ilmoittaudutaan sähköpostitse [palokuntiensmpilkki@gmail.com](mailto:palokuntiensmpilkki@gmail.com)

Ilmoittautumisen yhteydessä tulee ilmoittaa kilpailijoista seuraavat tiedot:

* Kilpailijan nimi
* Kilpailijan ikä
* Kilpailijan henkilökohtainen sarja
* Kilpailijan joukkuesarja ja mikäli palokunnasta osallistuu useampia joukkueita, niin joukkueen numero
* Palokunnan yhteyshenkilön nimi ja sähköpostiosoite sekä laskutustiedot: palokunnan nimi ja postisosoite sekä sähköpostiosoite mihin lasku lähetetään

Ilmoittautumiset tulee tehdä sunnuntaihin 16.2.2025 mennessä. Jälki-ilmoittautuminen on mahdollista, mutta käytännön järjestelyiden hoitamiseksi toivomme ilmoittautumisia ajoissa.

**Kilpailusäännöt**

Kilpailussa noudatetaan Palokuntien SM-pilkkikilpailun 16.3.2024 päivitettyjä sääntöjä. Kilpailukala on ahven.

**Kiertopalkinnot**

Kiertopalkinnot (naisten joukkuesarja, veteraanien joukkuesarja ja veteraanien henkilökohtainen sarja) pyydetään toimittamaan kaiverrettuna Turun VPK:lle 11.2.2025 mennessä osoitteella Turun VPK Eskelinkatu 5, 20100 Turku. Kiertopalkinnon voi tuoda myös tullessaan kilpailutapahtumaan, mikäli on aivan varma osallistumisestaan.

**Lisätietoja**

Turun VPK:n verkkosivuilta [www.turunvpk.fi](http://www.turunvpk.fi) tai suoraan Ilkka Horelli [ilkka.horelli@gmail.com](mailto:ilkka.horelli@gmail.com) 040 488 0633.